Chirix chik aꞌin,
li Jesús koo Jerusalén saꞌ li ninqꞌe li nekeꞌxbꞌaanu ebꞌ laj judío.
Saꞌ li tenamit Jerusalén bꞌar wan wiꞌ li okebꞌaal li nekeꞌroksi wiꞌ li karner,
wan jun li haꞌ Betesda xkꞌabꞌaꞌ saꞌ raatinobꞌaalebꞌ laj hebreo.
Aran wan oobꞌ li muhebꞌaal.
Saꞌ ebꞌ li muhebꞌaal aꞌan wankebꞌ nabꞌalebꞌ li yaj.
Wankebꞌ mutzꞌ,
wankebꞌ yeeq roqebꞌ,
ut wankebꞌ li sik roqebꞌ ut sik ruqꞌebꞌ.
Yookebꞌ chiroybꞌeninkil naq taaꞌekꞌaanq li haꞌ.
Jun xꞌángel li Qaawaꞌ nakubꞌe chaq saꞌ choxa yalaq joqꞌe ut narekꞌasi li haꞌ.
Li ani xbꞌeen wa naꞌok chi saꞌ naq ak xꞌekꞌasiik li haꞌ,
li jun aꞌan nakꞌira aꞌ yal kꞌaꞌru xyajel.
Wan jun li wiinq aran waqxaqlaju xkaꞌkꞌaal (38) chihabꞌ rokik li xyajel.
Naq li Jesús kiril li wiinq jiljo aran chire li haꞌ kixnaw naq ak najter rokik li xyajel.
Kixye re:
—¿Ma taawaj kꞌiraak?
chan re.
Kixye li wiinq:
—Qaawaꞌ,
nawaj raj abꞌanan maa ani naꞌoksin we saꞌ li haꞌ naq naꞌekꞌasiik.
Naq yookin chixyalbꞌal ok,
jalan chik naꞌok xbꞌeen wa chiwu,
chan.
Kixye li Jesús re:
—Waklin,
xok laawaribꞌ ut bꞌeen,
chan re.
Saꞌ ajwiꞌ li hoonal aꞌan li wiinq kikꞌira.
Kixaqli,
kixxok li xwaribꞌ ut kibꞌeek.
Aꞌin kikꞌulman saꞌ li hilobꞌaal kutan.
Keꞌok chi wechꞌiink li nekeꞌtaqlan saꞌ xyaanqebꞌ laj judío.
Keꞌxye re li wiinq li kikꞌira:
—Hilobꞌaal kutan anaqwan.
Yookat chixqꞌetbꞌal li qachaqꞌrabꞌ xbꞌan naq yookat chixkꞌambꞌal laawaribꞌ chiru li hilobꞌaal kutan,
chankebꞌ.
Kichaqꞌok li wiinq ut kixye rehebꞌ:
—Li wiinq li xkꞌirtesin we,
xye we,
“kꞌam laawaribꞌ ut bꞌeen”,
chan.
Keꞌxpatzꞌ re:
—¿Ani li wiinq li xyehok aawe naq taaxok laawaribꞌ ut tatbꞌeeq?
chankebꞌ.
Li wiinq li kikꞌirtesiik inkꞌaꞌ naxnaw ani ta aꞌan,
xbꞌan naq qꞌaxal nabꞌalebꞌ li wankebꞌ aran ut li Jesús ak xꞌel saꞌ xyaanqebꞌ.
Moqon chik li Jesús kixtaw wiꞌchik li wiinq saꞌ li templo ut kixye re:
—Chakꞌehaq retal naq xatkꞌira.
Kanabꞌ xbꞌaanunkil li inkꞌaꞌ us maare anchal taachaalq junaq chik nimla raylal saꞌ aabꞌeen,
chan li Jesús re.
Kiꞌel li wiinq rikꞌin li Jesús ut kixye resil rehebꞌ li nekeꞌtaqlan saꞌ xyaanqebꞌ laj judío naq li Jesús,
aꞌan li kikꞌirtesin re.